Australian Government
Department of Infrastructure, Transport, Regional Development, Communications and the Arts

Peraturan Penangkapan Ikan Rekreasi Pulau Christmas 2022

Lembaran fakta

Ogos 2022

Peraturan penangkapan ikan rekreasi yang baharu telah diperkenalkan bagi Pulau Christmas (CI)

Pada 23 Mac 2022, Ordinan Pindaan Undang-undang Gunaan Pulau Christmas (Pengurusan Sumber Ikan) 2022 mula berkuat kuasa, dengan itu mengadakan peraturan penangkapan ikan yang pertama sekali digubal untuk memenuhi keperluan dan kepentingan komuniti CI serta persekitaran lautnya yang unik.

Kerajaan Australia telah bekerja rapat dengan komuniti tempatan dan Jawatankuasa Pengurusan Perikanan CI untuk menghasilkan peraturan penangkapan ikan rekreasi tempatan berasaskan penyelidikan yang melebihi 10 tahun dan pandangan komuniti CI.

Jawatankuasa Penasihat Perikanan

Sebagai langkah pendekatan pengurusan perikanan secara berusaha sama, suatu unsur penting pada peraturan baharu ini ialah penubuhan Jawatankuasa Penasihat Perikanan CI. Jawatankuasa penasihat ini ialah sumber nasihat penting bagi Menteri berkenaan hal-hal perikanan tempatan.

Anggota jawatankuasa penasihat ini dilantik oleh Menteri kerana kebolehan mereka menyumbang kepada pengurusan perikanan yang mampan di CI.

Sebagai mengiktiraf kepakaran tempatan mereka dan usaha mereka membentuk aturan perikanan rekreasi yang baharu, maka anggota Jawatankuasa Pengurusan Perikanan CI membentuk keahlian asas jawatankuasa penasihat baharu ini.

Peraturan baharu

Disebabkan lokasi CI yang terpencil, stok ikan di keliling pulau ini bergantung terutamanya pada populasi penternakan tempatan untuk mengekalkan dan memenuhkan semula stok. Jika tidak diuruskan dengan baik, stok ini mudah terjejas oleh keadaan persekitaran yang berubah dan tekanan penangkapan ikan.

Dengan demikian, pengurusan kawasan menangkap ikan di CI menggunakan pendekatan komuniti dan asas sains.

Untuk melindungi stok ikan, peraturan baharu ini mengandungi unsur-unsur penting yang berikut:

* Had tangkapan harian bagi ikan bersirip pelagik dan dasar laut serta udang karang
* Had milikan di lapangan terbang bagi eksport ikan ke luar pulau sebanyak 10 kilogram ikan seorang
* Spesies yang terlindung sepenuhnya
* Syarat bahawa ikan perlu dibawa ke darat dalam bentuk seekor-seekor, sebagai badan ikan atau sebagai filet berkulit
* Kawalan kelengkapan menangkap ikan
* Larangan melembing ikan di Flying Fish Cove.

Untuk mendapatkan maklumat selanjutnya, pergi ke

* [Ordinan Pindaan Undang-undang Gunaan Pulau Christmas (Pengurusan Sumber Ikan) 2022](https://www.legislation.gov.au/Details/F2022L00368)
* Jabatan Pengangkutan, Pembangunan Regional, Komunikasi dan Seni melalui alamat e-mel [IOTfisheries@infrastructure.gov.au](mailto:iotfisheries@infrastructure.gov.au)

Menyemak dan mengemaskinikan peraturan baharu

Demi manfaat komuniti CI, kemampanan menguruskan populasi ikan tempatan tetap menjadi suatu tumpuan Kerajaan Australia.

Oleh sebab nilai-nilai komuniti, keadaan persekitaran dan stok ikan mungkin berubah selepas beberapa lama, maka peraturan ini hendaklah dikemaskinikan apabila maklumat baharu diperoleh.

Pemantauan dan penyelidikan yang berterusan dapat membekalkan maklumat yang diperlukan untuk mengubah peraturan ini pada masa depan. Maklumat ini merangkumi maklum balas komuniti melalui sains warga, tugas mengawasi tangkapan serta usaha penangkap ikan rekreasi, penilaian stok dan penyelidikan saintifik yang lain.

Jawatankuasa Penasihat Perikanan CI berperanan penting, iaitu membimbing aktiviti sains dan penyelidikan yang dilakukan di CI serta membekalkan maklumat yang dapat menentukan perubahan yang perlu dibuat pada peraturan menangkap ikan untuk memastikan kelestarian stok ikan tempat yang berterusan.

